钦定古今图书集成/方舆汇编/边裔典/第089卷 > 图书编 > 《制驭内夷总论》
## 钦定古今图书集成/方舆汇编/边裔典/第089卷 > 图书编 > 《制驭内夷总论》

“明兴，平定四海，凡夷獠蛮僰猺獞之地，西起巴蜀牂
牁，东抵襄、楚，北包络湖岭，东折而南，南尽海上，又东
跨百粤三江。大者兼据连城，细者保恃深箐。虽稍奉
约束，要在羁縻而已。然兵力稍健，乍叛乍归，苟循率
过滥，拊怀失策，雄图自缩，狡窟益深。况地广官高，擅
利习兵，生齿益繁，财货益充。诈以谋成，罪以功解，种
忧酿祸，蔑玩中土，未可谓无虞也。”嗟乎！《夏典》要荒，《周
官》“蕃镇”，大抵因民顺俗。横海伏波，逾湟绝岭，舆地渐
开，化理终塞。乃知天德无私，王道有量，辟国陋于绥
人，曲防窘于旷度。苟四夷自获饱暖，中华不患荼毒，
吾又何求焉。惟夫吏好蓄积，政多懈弛，或远嫌自洁，
或求胜喜功，于是侵警日闻，师徒数“起，网漏纲颓，夷
夏并困。兹欲收总长策，用图久安，必画正疆理，则邻
族靡争；预陈嫡庶，则宗支自定。世及之际，以时核闻；
钱谷之输，一切报罢。而又饬武事于节帅，修文德于
庙堂，猾乱之忧，斯其鲜矣。”

《元史归旸传》：顺江酋长乐孙求内附，请立宣抚司及
置郡县一十三处。旸曰：“古人有言：‘鞭虽长，不及马腹’。
使郡县果设有事，不救则孤来附之意，救之则罢中
国而事外夷，所谓获虚名而受实祸也。”与左丞吕思
诚抗辨甚力，丞相太平笑曰：“归都事善，戆如此，何相
抗乃尔耶？然其策果将焉出？”旸曰：“其酋长可授宣抚，
勿责其贡赋，使者赐以金帛，遣归足矣。”卒从旸言。